Neurregulina

As neurregulinas ou neurorregulinas son unha familia de catro proteínas relacionadas estruturalmente que forman parte do grupo de proteínas relacionadas co EGF. Estas proteínas desempeñan diversas funcións no desenvolvemento do sistema nervioso e xogan múltiples papeis esenciais na embrioxénese de vertebrados como: o desenvolvemento cardíaco, a diferenciación de células de Schwann e de oligodendrocitos, algúns aspectos do desenvolvemento neuronal, e a formación de sinapses neuromusculares.

Os membros desta familia de proteínas denomínanse neurregulina-1, 2, 3 e 4, que teñen varios nomes alternativos, como herregulina, factor de diferenciación NEU, estimulador da síntese do receptor de acetilcolina, factor de crecemento glial ou factor derivado de neuronas motoras e sensoriais. Moitos dos membros da familia xéranse por empalme alternativo ou polo uso de varios sitios de iniciación da transcrición específicos de tipo celular. En xeral, únense e activan a familia erbB de receptor tirosina quinases (erbB2 (HER2), erbB3 (HER3) e erbB4 (HER4)), que funcionan como heterodímeros ou homodímeros.

 Tipos de neurregulinas 

Existen os seguintes tipos:
 Neurregulina-1 (NRG1), con numerosas isoformas descubertas orixinadas por empalme alternativo:
 NRG1 tipo I; nomes alternativos: herregulina, factor de diferenciación NEU (NDF) ou actividade indutora de receptor de acetilcolina (ARIA)
 NRG1 tipo II; nome alternativo: factor de crecemento glial-2 (GGF2);
 NRG1 tipo III; nome alternativo: factor derivado de neuronas motoras e sensoriais (SMDF);
 NRG1 tipo IV;
 NRG1 tipo V;
 NRG1 tipo VI; os tipos IV a VI son proteínas con 3 novos dominios N-terminais identificados en 2004.
 Neurregulina-2 (NRG2);
 Neurregulina-3 (NRG3);
 Neurregulina-4 (NRG4);

En mamíferos, os membros da familia da neurregulina son os produtos de 4 xenes NRG1, NRG2, NRG3 e NRG4, respectivamente.

As formas transmembrana da neurregulina 1 (NRG1) están presentes dentro de  vesículas sinápticas, incluíndo as que conteñen glutamato. Despois da exocitose, a NRG1 está na membrana presináptica, onde o ectodominio da NRG1 pode ser clivado e separado. O ectodominio migra despois a través da fenda sináptica e únese e activa un membro da familia do receptor EGF na membrana postsináptica. Isto incremmenta a expresión de certas subunidades receptoras de glutamato. A NRG1 parece sinalizar para que se produza a expresión da subunidade receptora de glutamato, e a súa localización e/ou fosforilación que facilita a subseguinte transmisión de glutamato.

O xene NRG1 foi identificado como un xene que potencialmente determina a susceptibilidade á esquizofrenia por unha combinación de estratexias de ligazón xenética e asociación.

 ARIA 

ARIA xoga un papel no desenvolvemento da sinapse, inflúe na regulación á alza dos xenes do receptor de acetilcolina baixo a placa motora despois de que as motoneuronas de mamíferos fixeron contacto sináptico con fibras musculares, de aí o seu nome de "actividade indutora do receptor da acetilcolina" ou ARIA (en inglés Acetylcholine Receptor Inducing Activity).

 Modelos animais 

Un estudo feito en ratos en 2009 atopou que cando a sinalización de neurregulina-1\ErbB é alterada, as espiñas dendríticas de neuronas crecen pero non se forman completamente. Isto non producía ningún cambio significativo inmediato no desenvolvemento cerebral, pero en adultos houbo unha redución de espiñas dendríticas das neuronas. A sinalización glutamatérxica estaba marcadamente alterada nos ratos como resultado do experimento.

 En peixes, aves e anélidos 
As NRG-1,2,3 atopáronse en peixes e aves.

O ARNm similar ao precursor Pro-NRG2 de mamíferos encontrouse en anélidos Lumbricidae.

 Notas 

 Véxase tamén 
 Ligazóns externas 


Categoría:Factores de crecemento